**Travis Matthew Roy** (\* 17. apríl 1975, Yarmouth, Maine, USA – † 29. október 2020, Burlington, Vermont, USA) bol americký hokejista, spisovateľ a filantrop. Vo svojom debutovom zápase za Bostonskú univerzitu už po jedenástich sekundách strávených na ľade vrazil hlavou do mantinelu, pričom si nešťastne zlomil štvrtý a piaty krčný stavec. Po náraze zostal od krku nižšie ochrnutý. V roku 1996 založil nadáciu zameranú na pomoc ľuďom s poranením miechy, mnoho finančných prostriedkov zároveň putuje aj na výskum zranení miechy. K máju 2021 nadácia vyzbierala vyše 4,5 milióna amerických dolárov.

Hokejová kariéra a zranenie
---------------------------

Roy začínal s hokejom v rodnom Maine, neskôr sa presťahoval do štátu Massachusetts, aby sa mohol v športe ďalej rozvíjať, kde patril medzi najsľubnejšie juniorské talenty v okolí Bostonu a viacero univerzít mu ponúkalo štipendium. Napokon si zvolil Bostonskú univerzitu, ktorá bola naprieč Spojenými štátmi známa svojím úspešným hokejovým programom. Na univerzitu nastúpil v sezóne 1995-96, rok predtým jej hokejový tím získal celoštátny titul. V mužstve mu boli spoluhráčmi aj budúce hviezdy NHL ako Mike Grier, Jay Pandolfo alebo Chris Drury.

Roy bol jedným z mála prvákov v tíme, ktorí boli zaradení na aktívnu súpisku už pri otváracom stretnutí sezóny. Premiéru v najprestížnejšej univerzitnej lige si odkrútil proti Univerzite Severná Dakota. Roy sa prvý a posledný krát dostal na ľad v tretej minúte zápasu. Puk bol vystrelený za bránku Univerzity Severná Dakota, kde sa za ním náhlil spoločne s jedným so súperových obrancov. Roy vo vysokej rýchlosti stratil stabilitu a vrazil hlavou do mantinelu.

Po náraze zostal do konca života odkázaný na invalidný vozík, bol tetraplegikom, no neskôr opätovne získal do istej miery cit v pravej ruke. Po náročnej rekonvalescencii sa vrátil na univerzitu, kde v roku 2000 úspešne dokončil štúdium.

Život po zranení
----------------

V roku 1998 v spolupráci so športovým novinárom E.M. Swiftom napísal svoju autobiografiu, ktorú pomenoval *Eleven Seconds* (Jedenásť sekúnd); presne toľko sekúnd stihol odohrať v NCAA. Kniha pojednáva o jeho živote pred a po zranení. Neskôr sa Roy natrvalo presťahoval do Bostonu, pretože metropola mu umožňovala o niečo samostatnejší život, ako rodné mestečko.

Roy nosil na drese číslo 24, ktoré bolo na jeho počesť vyvesené pod strop arény jeho *alma mater* a žiaden iný hokejista ho už v tomto tíme nikdy neoblečie. Stal sa prvým hráčom vo vyše storočnej histórii mančaftu, ktorý sa tejto pocty dočkal.

V roku 2001 vybojoval Chris Drury ako hráč Colorado Avalanche Stanleyho pohár, ktorý v rámci osláv priniesol do Bostonu, kde ho prišiel ukázať bývalému spolužiakovi a spoluhráčovi Travisovi Royovi. Chris Drury sa nachádzal v čase nešťastného incidentu priamo na ľade, len kúsok od Roya.

Travis Matthew Roy zomrel 29. októbra 2020 z dôvodu komplikácii po absolvovanej operácii.

Referencie
----------

1. ↑  BRODSKY, Max. *E:60 Travis Roy Feature* [online]. 2015-10-15, [cit. 2021-05-16]. Dostupné online.
2. ↑   *Travis Roy Foundation | Spinal Cord Injury Grants & Research* [online]. Travis Roy Foundation, [cit. 2021-05-16]. Dostupné online.
3. ↑  LASKOWSKI, Amy. *Travis Roy, 20 Years Later* [online]. bu.edu, 2015-10-29, [cit. 2021-12-17]. Dostupné online. (po anglicky)
4. ↑   *Contact Elite Prospects* [online]. eliteprospects.com, [cit. 2021-12-17]. Dostupné online. (po anglicky)
5. ↑  CULLEN, Kevin. *Leading a purposeful life, chosen by challenges* [online]. bostonglobe.com, 2015-08-01, [cit. 2021-12-17]. Dostupné online. (po anglicky)
6. ↑  PAYBARAH, Azi. *Travis Roy, Who Inspired Millions After a Hockey Tragedy, Dies at 45* [online]. nytimes.com, 2020-10-30, [cit. 2021-12-17]. Dostupné online. (po anglicky)

Autoritné údaje: * ISNI: 0000 0000 3252 5494
* LCCN: n97058392
* VIAF: 11591383
* WorldCat: lccn-n97058392